To ud af 30 ulve befinder sig med sikkerhed i Nordjylland.

Det er 11 år siden, den første ulv kom til Danmark. Den blev spottet i Thy af en besøgende i nationalparken. Siden er der kommet flere og flere til. Nogle er også forsvundet. Nu viser forskeres arbejde , at der i andet kvartal af 2022 var 30 ulve i Danmark. Heraf var to af dem - med sikkerhed - i Nordjylland. Enlige ulve Der er tale om to såkaldte ’stationære’ og enlige ulve, der befinder sig i Skagen og Lille Vildmose/Tofte Skov. - Bortset fra strejfere har antallet været stabilt på disse to ulve. Hvis der skulle dukke en hunulv op, vil der dog hurtigt kunne opstå reproduktion i begge revirer med enlige hanulve. Men det er ikke sket endnu, siger Peter Sunde, der er professor ved Institut for Ecoscience ved Aarhus Universitet. Det vil dog ske ske før eller siden, at der kommer en hunulv til Nordjylland, vurderer professoren. Vil finde mager I Lille Vildmose er der tale om en ung hanulv med navnet "GW2368m". Det ikke så mundrette navn kommer fra de forskere, der overvåger ulvene. Man vurderer, at den har opholdt sig i området siden maj 2021. Det er Naturhistorisk Museum og forskere fra Aarhus Universitet, som står for overvågningen, og holder styr på ulvene, der bevæger sig rundt i Danmark - blandt andet ved at føre 'stamtræ' over dem. Hanulven i Lille Vildmose stammer formentlig fra et ulvekobbel, som er etableret mellem Hamborg og Berlin. Men de danskfødte ulve vil formentlig blive til flere den kommende tid. - Der kan ske meget i 2023 al den stund, at der i 2022 blev født 14 ulvehvalpe i Danmark, som stort set alle vil blive selvstændige i løbet af 2023 og begynde at lede efter mager. Nogle af disse vil kunne etablere par i Nordjylland, men præcist hvor de unge ulve havner, er vanskeligt at forudsige på forhånd, lyder det fra professor Peter Sunde ved Aarhus Universitet. Længere nordpå i det nordjyske befinder den anden nordjyske ulv sig. Den enlige ulv indvandrede til Danmark tilbage i november 2017. Det seneste spor tyder på, at ulven, med navnet ’GW781m’, opholder sig i Råbjerg-reviret ved Skagen-området. Du kan se et billede af den her . For et år siden blev en ulv spottet i det centrale Aalborg, hvor den vandrende forbi udkanten af industriområdet i Aalborg Øst (13. december 2021). Hvor den befinder sig lige nu, ved forskerne ikke. Der et tale om en strejfende ulv med navnet GW1894m, der endnu ikke er blevet stationær. Dens nuværende opholdssted er usikkert, men regnes for at være i Danmark TV2 Nord har lavet programmet 10 år med ulv, der kan ses her :